Papersnake/gushiwen huggingface dataset:
读渊明诗效其体十首 其六
李之仪（宋代）

用舍系临时，金玉与蒿莱。尘埃混瓦砾，燔燎参樽罍。

何云长兴公，陈迹独归来。一跌竟不起，念之有馀哀。
再和知宗喜雨
阳枋（宋代）

旱魃为灾百念关，瓢中一滴奈天悭。讲求碧玉仙科秘，叱起苍龙洞府间。

神赐甘霖三日往，人欣和气一朝还。凭公大手为民贺，五色笺中蜀锦斑。
高士咏。郭文举
吴筠（唐代）

郭生在童稚，已得方外心。绝迹遗世务，栖真入长林。

元和感异类，猛兽怀德音。不忆固无情，斯言微且深。
中秋旅集
谢遴（明代）

共作悲秋旅，翛然话久时。灯寒扶影瘦，酒薄上容迟。

慨叹吾生事，苍茫午夜思。几人还赋月，孤客倍凄其。
年华
陈与义（宋代）

去国频更岁，为官不救饥。
春生残雪外，酒尽落梅时。
白日山川映，青天草木宜。
年华不负客，一一入吾诗。
和孔司封题蓬莱阁
江衍（宋代）

巍据龙蟠最胜山，神仙琳馆落人间。差差万井庭阑布，矗矗群峰屏障环。

入座湖光浮荡漾，俯檐云影遇斓谝。登临自有飘然思，便觉身同白日闲。
早朝
姜特立（宋代）

迷晓逆风飘漏远，惊秋堕叶响廊深。
五更又上篮舆去，忘却当年调笑吟。
代魏丞相为钱参政寿
楼钥（宋代）

天台杰立沧海东，古今名士长相从。
神游八极司马子，掷金作赋孙兴公。
松窗先生千载士，文价道骨相与同。
芙蓉为裳兰为佩，一笑坐断千山峰。
向来羽扇挥群雄，貔貅给使如奴僮。
淮南草木识姓字，烽燧一扫边庭空。
勋名巍峨谢不有，天子神圣非臣功。
黄扉安坐断国论，精神自折千里冲。
东山之志意不改，归来碧落称仙翁。
调元老手自燮理，鬖鬖绿发双方瞳。
苍生颙望谢公起，中兴事业须宗工。
新冬五日记谷旦，霜余和气回春风。
门墙老生系郡绂，欲借寿斚斟吴松。
祝公寿考与家世，山河带砺俱无穷。
清明早出城东斋
彭汝砺（宋代）

娟娟花木向春荣，婉婉黄鹂隔叶声。冷淡一官祇自笑，五更骑马看清明。
夜坐
齐己（唐代）

百虫声里坐，夜色共冥冥。远忆诸峰顶，曾栖此性灵。

月华澄有象，诗思在无形。彻曙都忘寝，虚窗日照经。
次黄瑞玉石镜韵
胡仲弓（宋代）

凿出巉岩似镜形，年深剥尽藓痕青。
世间更有磨塼者，欲借钳鎚与五丁。
宿山寺
强至（宋代）

苍莽穷山路，萧森古寺门。
梦深宵殿月，泪迸晓枝猨。
人事随群动，山情阻细论。
城中尘没眼，愁思满归轩。
归兴
陆游（宋代）

古道迢迢人迹稀，羸骖欹帽远村归。
正看日暮羊牛下，又见月明乌鹊飞。
僧院疏钟出林岫，渔家微火耿窗扉。
闲游要是幽人事，草露从教湿短衣。
踏莎行
史承谦（清代）

荷髻翻新，裙花露茜。朝来倦把珠帘卷。因循飘过楝花寒，沉吟犹记樱桃宴。

待赠名香，索题纨扇。何因并坐深深院。尊前酒态到浓时，依稀斗帐春风面。
蒙程伯寓知府给事以仆生祠妙唱见寄辄次韵奉
袁甫（宋代）

闻道邦人尚去思，栽松植竹绕丛祠。
要知独立无言处，正似危邦援绝时。
平世功名付图画，暮年活计在钩丝。
谢公旌旆巡山后，千里殷勤寄好词。
局中负暄读书三首
张耒（宋代）

辉辉短景不能春，照我贫屋亦复仁。
虞渊道远寒云屯，羲和愁思陨厥轮。
君不见志士憔悴甘贱贫，块处屋漏含悲辛。
重堂温室颠醉昏，悠悠苍天彼何人。
奉寄交代通守王兄兼简胡君二首 其二
罗愿（宋代）

有客才相识，乖离又许时。不愁蓬转远，独恨盖倾迟。

卑薄江南地，青冥岁晚期。宦游妨意气，直恐负君诗。
和运判孙圣微游大慈
吕陶（宋代）

西州都会坤之维，地产礼羡人熙熙。朝庭念远勤抚养，欲壮心腹强四肢。

精求守臣择使者，故有贤业堪依毗。导宣德泽广流派，讲举政教先本基。

不容蠹弊长芽蘖，直欲赤子皆充肥。泰然一道遂无事，犴狱衰止文符希。

燕閒何以度岁月，凭仗文酒相追随。过从僧舍尽幽邃，阅遍画手多神奇。

因嗟唐人值丧乱，奔走至此常怀归。韬藏绝艺郁不发，壁间一扫穷精微。

试登高阁凝望久，欲将远眼穷天涯。山扃水绕气象好，云晴日暖光阴移。

信哉浮生巨河上，鼎势会以一足支。方今文轨庆混合，帝力何有民何知。

长廊广屡数百载，留得风景资游嬉。清樽岂特具酬献，高论不废评是非。

宦游此会亦难得，投笔一笑毫无疑。又为歌诗载盛事，更唱迭和犹埙篪。

鄙夫幸尔陪雅集，怀抱芬馥兰与芝。天阍九重劳梦想，回首乡国空迟迟。
洞山吟
吾丘衍（元代）

君不见愚公移山山不移，夸娥负山山不知。君不见钓鳌人归龙伯国，三山依然镇东极。

江流曲折吴越分，越山气接吴山云。吴山脉断凤凰去，玄洲鹤侣丹纷纷。

玄元之真人，挥手来玉京。蓁芜扫尽见真境，丹台紫殿何峥嵘。

鞭雷驱山走沧海，歘忽三山宛然在。俯看琪树玉柯明，不信人间岁华改。

洞山有洞何所之，天游万里那能期。无名仙老不可问，碧花瑶草草风吹。

我逢真人问真诀，笑指高堂□庄列。归来为赋洞山吟，他日披云卧松雪。
拟古意
乾隆（清代）

中庭一树碧桃花，东西飞落邻人家。
东邻阿娇贮金屋，画眉夫婿金张族。
退朝绮宴花拂筵，欢为簪花回曼睩。
西邻女儿独含悲，良人远戍无归期。
谁谓含悲对花落，花落纷宁如泪垂。
可怜同是残英瓣，一悲一欢不相见。
郡斋水阁闲书·湖上
文同（宋代）

湖上双禽泛泛，桥边细柳垂垂。
日午亭中无事，使君来此吟诗。
河传 送春
沈纕（清代）

催去。难住。声声杜宇。梨花春雪。杏花春雨，毕竟春归何处。

问春春不语。

可堪又是人离别。愁千结。唱罢阳光叠。恨匆匆。泪溶溶。

郎踪。屏山十二重。
次和袭美病后春思
陆龟蒙（唐代）

气和灵府渐氤氲，酒有贤人药有君。七字篇章看月得，

百劳言有傍花闻。闲寻古寺消晴日，最忆深溪枕夜云。

早晚共摇孤艇去，紫屏风外碧波文。
送柳才佥判蔡州
文同（宋代）

翩翩河东孙，豪迈有祖德。
二十补楚掾，能用口破贼。
归来入京寺，不借推挽力。
骄夸固其宜，了不见颜色。
题舆盖本乘，入幕乃屈职。
淮西号剧府，君也兹敛翼。
朝廷选材吏，闻下前日敕。
奉诏者云谁，此章君可塞。
次韵郑盱眙见寄并简其甥刘君
陆游（宋代）

衣上空嗟京洛尘，故交半作白头新。
众中初得见吾子，东观已疑无若人。
仗马极知非久斥，沙鸥要是孰能驯？两章英妙同时到，赵壹囊中却未贫。
赴端礼之招道中偶成
李处权（宋代）

月离于毕俾滂沱，兆及丰年喜欲歌。
任有泥涂甘曳尾，更无波浪敢凭河。
老来酒量难酬酢，閒里诗情好琢磨。
晏子方观久而敬，人间炙手又张罗。
六月二日客途逢亡内期日二首 其一
黄省曾（明代）

汝向泉台已匝年，月遗明镜翠遗钿。人间万里音堪寄，独有黄垆雁不传。
度秋
李世民（唐代）

夏律昨留灰，秋箭今移晷。
峨嵋岫初出，洞庭波渐起。
桂白发幽岩，菊黄开灞涘。
运流方可叹，含毫属微理。
凄凉犯　再吊榆林中忠义
屈大均（明代）

榆溪弥弥。榆台下、潜流塞外千里。风沙乱搅，浑河同浊，剑花难洗。

牛羊饮水，带人血，胭脂淡紫。念当年、延绥将士，三万委泥滓。

凭吊驼山下，酹酒黄狐，莫穿蒿里。泪痕湿处，教无穷、白杨花死。

更恨丛祠，与飞将、而今未祀。问秦弓、可尚在否，在媚子。
句
程师孟（宋代）

为报寻芳沽酒客，年年到此且徘徊。
与锡如话旧
陈梅峰（清代）

豪气元龙老愈真，昂藏七尺见嶙峋。冰天雪窖鍊奇骨，鬼火罡风锻劫身。

文字平章几知己，怨恩缘起悟来因。棘荆遍地需人理，何日当途为刷新。
寄友生
齐己（唐代）

风骚情味近如何，门底寒流屋里莎。曾摘园蔬留我宿，

共吟江月看鸿过。时危苦恨无收拾，道妙深夸有琢磨。

凉夜欹眠应得梦，平生心肺似君多。
忆旧游
吴斯洺（清代）

偶随骐骥过幽州，䠥𨇨尘中赋倦游。不惯扫门称上客，只堪长揖谢通侯。

一年羁旅生离恨，千里风烟上敝裘。幸有故山茅屋在，萧然长啸海天秋。
琴高鱼和公仪
梅尧臣（宋代）

大鱼人骑上天去，留得小鳞来按觞。
吾物吾乡不须念，太官常膳有肥羊。
苍梧谣 其一 立秋
张玉珍（清代）

秋。一叶飘来便是愁。良宵静，况见月当头。
浣溪沙
王庭（宋代）

薄薄春衫簇绮霞。画檐晨起见栖鸦。宿妆仍拾落梅花。

回首高楼闻笑语，倚栏红袖卷轻纱。玉肌微减旧时些。
更漏子（题赵伯山青白轩，时王丰父、刘长因梅赋）
向子諲（宋代）

竹孤青，梅酽白。更着使君清绝。梅似竹，竹如君。须知德有邻。

月梅高，风梅调。月底风前一笑。翻碎影，度微香。与人风味长。
清隐及欧园赏梅 其三
吕本中（宋代）

向人一笑真粲者，出屋数枝殊瘦生。刚肠妙句两无语，始觉诸孙愧广平。
投曾原伯运使二首
赵蕃（宋代）

一自嘉禾见，于今岁几多。
飞腾公可那，流落我如何。
旧说金能点，今成镜失磨。
未甘终痼疾，还复向医和。
题四贤像·邵康节
刘克庄（宋代）

晚喜貛郎学，前知杜宇声。
乃知常处士，不及邵先生。
哭尚书龙学程公
汪藻（宋代）

江左推人物，时清得俊髦。肺肝倾耿介，头角长英豪。

乡郡宾兴最，贤关誉望高。万夫争射鹄，一举独连鳌。

经术争儒馆，词章重省曹。主忧俄旰食，邦祸始秋毫。

彊寇来侵逼，敷天遍绎骚。奋身摅愤懑，衔命何腥臊。

深入边亭隧，坚持汉节毛。道途千里隔，忠义寸心牢。

归报龙颜喜，亲闻凤诏褒。功成侔李郭，政合付伊皋。

超擢升青琐，谋谟拱赭袍。百官瞻矩矱，八座次甄陶。

晚岁犹持橐，邻州暂梦刀。台星方两两，逝水忽滔滔。

上意长图旧，朝廷未闵劳。谢安几一起，秦失却三号。

伊昔身遐谪，公时首屡搔。交情如骨肉，仕路正风涛。

里闬期重会，泉台恨莫逃。终天吁永诀，雨泪滴香醪。
四叠
刘克庄（宋代）

偶捉麈挥尤有韵，不须犀辟自无尘。
早闻玉振真名士，古说冰肤是至人。
望江梅 日习静功，蒲团寂坐，偶拈此解。四阕 其一
潘榕（清代）

蒲团坐，养静习常功。火去无明三昧现，神归有定六根空。

一气转鸿濛。
昼卧口占二首
张耒（宋代）

人事日益远，秋居何飒然。
苔随墙半雨，叶放树中天。
贾仓部必选说易
顾炎武（明代）

昔年清望动公车，此日耆英有几家。古注已闻传孟喜，遗文仍几授侯芭。

竹床排砚频添墨，石屋支铛旋煮茶。更说都城防寇事，至今流涕贾长沙。
和沈教授子寿赋雪三首 其二
张孝祥（宋代）

今年米贵更风雪，破屋荒凉冷于铁。道人三日不出门，卧听攲檐竹枝折。

高吟忽送三十韵，觌面未觉千里隔。比公也自可怜人，家徒四壁衣鹑结。

君不见汉时苏子卿，窖中齧毡终持节。
拟今日良宴会诗
陆机（魏晋）

闲夜命欢友。置酒迎风馆。
齐僮梁甫吟。秦娥张女弹。
哀音绕栋宇。遗响入云汉。
四座咸同志。羽觞不可算。
高谈一何绮。蔚若朝霞烂。
人生无几何。为乐常苦晏。
譬彼伺晨鸟。扬声当及旦。
曷为恒忧苦。守此贫与贱。
感皇恩·合浦未还珠
姬翼（元代）

合浦未还珠，空捞赤水。蒿目蓬心两何济。纵令垂手，援溺孜孜为意。奈洪波浩汗、争沉底。槐里图勋，枕中得意。说与重玄淡无味。木鹅休放，三老归来沉醉。对晴波不用、云霞饵。
宿梅仙坛
张广汉（宋代）

夜宿梅坛境，山寒万籁空。
无才供吏隐，有梦忆仙翁。
石齿含残雪，松髯奋急风。
灶烟如可舐，跨鹤问鸿蒙。
省英卓今病因留宿旅舍经旬临别赋此 其一
释今沼（明代）

一岁一相见，清容况不同。爱山閒换舍，调药漫催童。

曲巷深春里，空庭细雨中。南邻池馆静，日暮共茏葱。
又图卉应史甥之索
徐渭（明代）

陈家豆酒名天下，朱家之酒亦其亚。史甥亲挈八升来，如椽大卷令吾画。

小白连浮三十杯，指尖浩气响成雷。惊花蛰草开愁晚，何用三郎羯鼓催。

羯鼓催，笔兔瘦。蟹螯百双，羊肉一肘，陈家之酒更二斗。

吟伊吾，迸厥口，为侬更作狮子吼。
春日武昌南楼
张埴（宋代）

客上高楼春已非，山花无语野禽啼。
未论老子从前事，且看涪翁以后题。
汴水悠悠云尽处，襄州漠漠月明西。
登临岂是为行乐，试倚长风听鼓鼙。
【中吕】喜春来_遣兴春云鬟
曾瑞（元代）

遣兴
春
云鬟雾鬓秋千院，翠袖缃裙鼓吹船，锦屏花帐六桥边。真阆苑，人醉杏花天。
夏
金杯冷酌琼花酿，玉笋冰调荔子浆，洛神西子斗浓妆。移画舫，来趁芰荷香。
秋
青霄霜降枫林醉，白雁风来木叶飞，登临欢酌菊花杯。图画里，何必醉东篱。
离情
云悭雨涩欢娱俭，雁杳鱼沉郁闷添，旧愁新恨上眉尖。淹泪脸，谁问苦恹恹。
秋夜闺思
凄惶泪湿鸳鸯枕，惨淡香消翡翠衾，恼人休自怅蛩吟。惊夜寝，邻院捣寒砧。
秋闺思
庭槐破梦秋风撼，妾泪聊珠夜雨搀，朝云无计出湘潭。休问俺，司马泪青衫。
春闺思
蜂蝶困歇梨花梦，莺燕飞迎柳絮风，强移莲步出帘栊。心绪冗，羞见落花红。
相思
你残花态那衣叩，咱减腰围攒带钩，这般情绪几时休。思配偶，争奈不自由。
又
鸳鸯作对关前世，翡翠成双约后期，无缘难得做夫妻。除梦里，惊觉各东西。
妓家
无钱难解双生闷，有钞能驱倩女魂，粉营花寨紧关门。咱受窘，披撇见钱亲。
又
沾花惹草沙中俏，傅粉施朱笑里刀，劝君莫惜野花娇。零落了，结果许由瓢。
闺情
鸳鸯失配谁惊散，燕子无双飞兴阑，妆楼便当望夫山。凝泪眼，无语凭栏干。
闺怨
当时欢喜言盟誓，今日瓓珊说是非，世间你是负心贼。休卖嘴，暗有鬼神知。
寻乐
湖山遣兴还诗债，杖屦寻芳释闷怀，村醪满酌劝吾侪。杯莫侧，听唱喜春来。
咏雪梅
魂来纸帐香先到，花放冰梢雪未消，浩然驴背霸陵桥。风势恶，休笑子猷乔。
未遂
功名希望何时就，书剑飘零甚日休，算来著甚可消愁。除是酒，醉倚仲宣楼。
隐居
牧牛枉叹白石烂，垂钓休嗟渭水寒，云深虎豹九重关。非是懒，无意近长安。
江村即事
女儿收网临江哆，稚子垂钩靠岸沙，笛声惊雁出蒹葭。清淡煞，衰柳缆鱼槎。
阅世
佳章软语醒时和，白雪阳春醉后歌，簪花饮酒且婆娑。开闷锁，闲看恶风波。
赏春
桃花扇影香风软，杨柳楼心夜月圆，繁弦急管送歌筵。杯量浅，烂醉玉人边。
感怀
溪边倦客停兰棹，楼上何人品玉箫，哀声幽怨满江皋。声渐悄，遣我闷无聊。
离愁
奴因寄恨招灾祸，他为寻芳中网罗，柳嫌花妒百千合。成间阔，教俺怎存活。
水调歌头（寿段知事。时方旱，祈雨大作）
胡幼黄（宋代）

有喜君初度，风雨作秋声。连旬烈日，稻畦麦垅欲扬尘。好是天瓢在手，笑把君龙呵叱，四野注如倾。勃勃生意满，翠浪涌纵横。

君知否，仁者寿，寿斯仁。自从三代而下，民命寄苍旻。满目桑麻谷粟，满目簿书期会，试说与仁人。小试作霖手，苏醒永新民。
杭州八咏 其四 虚白堂
赵抃（宋代）

松萝潇洒似居山，宾退公馀半是閒。谁谓乐天虚白意，只传诗句落人间。
圭粹中与超然游旧超然数言其俊雅除夕见于西兴喜而赠之
释德洪（宋代）

蜀客快剧谈，风味出讥诮。众中闻巴音，必往就一笑。

道人西蜀来，风度又高妙。吾家长头郎，高蹈万物表。

平生少推可，说子不知了。吾初意魁梧，一见殊短小。

篝灯款夜语，每每犯吾料。貌和华林风，气爽霜天晓。

坐令岑寂中，绝尘追騕袅。君看显与讷，出蜀亦同调。

竟如众星月，声光泼云峤。子亦当加鞭，岁月一过鸟。
论土狗形
贾似道（宋代）

头粗项阔肚低拖，翼翅生来半背铺。脚腿壮肥身巨■，当头起线叫如锣。
寿伯兄肖翁双眉二十四韵
林熙春（明代）

乾坤何日不絪缊，惟有秋来清气淑。牛女相期岁一周，鹊桥为渡天河缩。

此时会合喜融融，人间乞巧争驰逐。吾兄是日挂桑弧，共羡生庚为专禄。

生当巧节性非巧，老而抑抑无边幅。忆昔少年食贫时，吾兄舌耕母顾复。

有时兄耕予欲耕，吾兄惟劝予力读。比予子衿兄未休，即叨一第犹缩缩。

尝入楚闽憩衙斋，每云无负古良牧。家食承欢也怡怡，路上逢人说恂穆。

布素每经数十年，出入犹然减从仆。积寸累铢供国税，儿孙株守咸式谷。

世态炎凉似险巇，不与雷同争转毂。屡宾乡射屡逡巡，郡邑得闻不得目。

更有俭勤推嫂氏，祇今踰入犹操作。因之合室仰淳风，相师织衽为雍睦。

诞辰家庆集称觞，堂上双眉馀百六。始知甘苦有乘除，苦尽甘来算不错。

啬而必寿信有之，寿考繇来先五福。愧我徐行可勉持，愧我燕诒渐匪夙。

阶前服食悦纷华，不似吾兄事悃愊。回思积德已百年，孝弟诗书为忠告。

用是长歌不讳贫，返朴还醇绵世族。吾兄太朴今犹存，八千椿树为兄祝。
秋日湖堤晚眺
高望曾（清代）

疏柳蝉声急，秋风几度过。此时残暑退，何处晚凉多。

流水碧如泻，夕阳红渐趖。吴娃荡舟出，采采听菱歌。
腊月二日诸同年会饮予家因作图以纪终会云
倪岳（明代）

忆归鳌禁直，爱说杏园图。诸老留遗事，中朝仰盛谟。

文章臻道妙，勋烈应时须。允矣推先达，因之启后涂。

倾心瞻斗岳，拭目见眉须。旷邈宜重续，招邀不再呼。

会当清燕合，身及太平娱。高节偏怡晚，深期直过晡。

香山藉居易，洛社重宽夫。江右来三俊，吴中得二儒。

玄晖才更逸，原甫志非迂。独贡荆山璞，连收闽海珠。

洋洋怀泌水，落落耻齐竽。调律夔音协，封山舜业符。

奇逢如有待，雅集幸无渝。诗话呈新草，歌词据槁梧。

永怀兰在室，尽醉酒盈壶。点染争毫末，观瞻动座隅。

丹青差可托，卷帙自应俱。翠竹鸾仪整，苍松鹤骨癯。

何劳问工拙，聊足记形模。异产关河隔，同升雨露濡。

论交千古尚，投分寸诚孚。艺苑联珂入，经帷接佩趋。

冰衔今岂远，天路昔非殊。礼法从容地，才猷次第摅。

正缘师孔孟，端合谢轩虞。张弛遵前轨，荒凉愧此区。

流传从竹帛，想念在桑榆。厚意知堪信，芜言恐未愚。
多丽·咏白菊
李清照（宋代）

小楼寒，夜长帘幕低垂。恨萧萧、无情风雨，夜来揉损琼肌。也不似、贵妃醉脸，也不似、孙寿愁眉。韩令偷香，徐娘傅粉，莫将比拟未新奇。细看取、屈平陶令，风韵正相宜。微风起，清芬酝藉，不减酴醿。
渐秋阑、雪清玉瘦，向人无限依依。似愁凝、汉皋解佩，似泪洒、纨扇题诗。朗月清风，浓烟暗雨，天教憔悴度芳姿。纵爱惜、不知从此，留得几多时。人情好，何须更忆，泽畔东篱。
潇湘八景·洞庭秋月
宋宁宗（宋代）

白水连天远，吴淞一幅秋。
橘洲冰魄满，竹阁佳华留。
凫雁不饮啄，鱼龙与拍浮。
垂虹寓今夕，清胜庾公楼。
晚皈再度西桥四首
杨万里（宋代）

水落沙滩倍有情，漩来漩去不成行。
暗丛飞下小瀑布，栏住溪声独作声。
送张太傅还乡
蔡襄（宋代）

置器功成佚退身，故园南望整车茵。
青冥直上无余事，白首归来有几人。
门外离筵晴日晓，江边行路杂花春。
橐金均散心如水，冢树重攀泪满巾。
杯酒相逢耆旧少，山川不改岁华新。
从公几杖何由去，更祝千年比大椿。
桃源忆故人
刘学箕（宋代）

暮霞散绮西溪浦。天上晴云开絮。清绝梅花几树。恼乱春愁处。

小桥流水人来去。沙岸浴鸥飞鹭。谁画江南好处。著我闲巾屦。
寄题萧山岁寒堂直己亭
刘攽（宋代）

我兄昔高第，时论推捷敏。由也政事科，五人实亲近。

古者邦诸侯，今之县令尹。试材非不难，善政知所蕴。

投虚刃若新，利刜钟已泯。遂驰能者声，肯作俗士窘。

高堂久颓挫，往者尝隐忍。即事新栋梁，开轩凌隐嶙。

后凋拔天材，破的见标准。山川濯襟尘，药饵纡客轸。

呜呼九州间，胜事岂有尽。向观松桧姿，稍欲死蒿堇。

始知岩穴士，自古须汲引。愿赋嘉树诗，为公广招隐。
梁泽雨中
刘摰（宋代）

点细波鳞浅，声繁客袂凉。山烟藏晚翠，水荇濯秋香。

帆桨无聊国，蓑轮自在乡。风骚已多感，更欲上潇湘。
读贾谊王粲传
李延兴（元代）

白发悲王粲，青春羡贾生。
万言词慷慨，一赋气峥嵘。
吊屈心犹壮，依刘恨未平。
怀贤坐长夜，斜月半窗明。
净光丈室开小窗颇得江山之胜次璧老壁间韵
许及之（宋代）

车马憧憧走皂台，面皮三寸积黄埃。禅房永日窗开阖，天际孤帆潮往回。

二月风光供远眺，十年羁旅惬重来。现前一宿圆成案，懒向胡僧问劫灰。
移竹
苏辙（宋代）

墙阴竹蒙密，板筑念相妨。
欲补园东缺，欣乘雨後凉。
三年生笋遍，一径引风长。
但恐翁弥老，筇枝懒复将。
感遇
郑阎（明代）

瑶台有孤鹤，脩洁仙中禽。本与凤鸾偶，翻为鸡鹜寻。

谷食颇自凤，松栖亦何心。徘徊失所止，惆怅谁能禁。

引领望徒侣，茫茫玄圃深。徒鸣九皋远，孰赏凌空音。

俯仰再三叹，凄然沾素襟。泣玉愿一顾，投珠难至前。

中山未见与，直道皆徒然。君子凤自献，达人甘弃捐。

衡门有遗叟，千载高其贤。
幽谷回口占呈和叔内翰
韦骧（宋代）

五骑行歌五马前，乱云轻点乱峰巅。此时佳兴此中醉，一阕清诗一玉船。
衡州三首
陶弼（宋代）

七十峰前敞县扉，湘云湘树满郊圻。
衡阳春暖雁飞过，儿率雨昏龙战稀。
湘江静 次史梅溪韵，过旧巷有感
吴湖帆（清代）

梦断湘皋迷翠浦。溯垂杨、玉骢谁驻。西楼贳酒，章台步月，记题襟新句。

十载恰归来，忆人面、桃花何去。当年燕子，重寻旧巢，嗟门巷，认无处。

恁念远，更自苦。忍凝思、过墙秋树。青衫泪影，黄昏露下，讶邻娃腰鼓。

一点映疏灯，犹怀想、小窗听雨。风流乍展，才华未老，閒情漫赋。
新江行寿张宪亨泉
吴泳（宋代）

君不见尧时伯禹作司空，应龙尾画江道通。
又不见秦时李冰作太守，犀牛厌胜水晶走。
蜀江开凿四万八千载，二后英灵俨如在。
虽然陵谷有变迁，不响东流不曾改。
西岷山，南溷崖，
神营化造如划开。蜀人好怪漫弗省，
龙岂能智犀岂能禳菑。年来江塞崖据险，
水束三川激如箭。阳侯吸哦佛不灵，
黑砺磨牙蚖吐焰。五月尾，
六月头，瓜蔓水退，
礬山水流。中间青沫最湍驶。
风雨瞬息能湛舟。鲛人渊客弗敢睨，
而况商妇能无愁。怀哉古人智如此，
胡不铲尽白险直使平如洲。使家河源来，
弭节青衣国。横槎展拓万里天，
力浚江南障江北。百夫荷锸，
千夫荷锄，号召海若同凿疏。
经营不越四弦望，白练剪出澄江图。
轻轺晨兴亦劳苦，绣烂衣明湿烟雨。
不惟佛滩之耻可湔雪，名与离堆传之万万古，
乃知天地间，靡事不可为。
若鸟兽草木，驱虎豹象犀。
藏冰朌冰凌人掌，出火内火烜氏司。
吾身代天事，到手那得辞。
决川道海亦常理，灶门老卑婢不惯骇且疑。
好将新江水，都为一洗之。
浮云空，宝鉴净，
公之寿兮，如江之永。
不妨桂棹木兰船，陶写流光入觞咏。
花泉有客空抱弦，曾拊三叠逢胎仙，
寄咏孤云断鸿边。
盛山十二诗。琵琶台
韦处厚（唐代）

褊地难层土，因厓遂削成。浅深岚嶂色，尽向此中呈。
墨萱图二首·其二
王冕（元代）

萱草生北堂，颜色鲜且好。
对之有馀饮，背之那可道？
人子孝顺有，岂在荣与槁？
昨宵天雨霜，江空岁华老。
游子未能归，感慨有如捣。
步虚辞十首 其八
佚名（隋代）

严我九龙驾，乘虚以逍遥。八天如指掌，六合何足辽。

众仙诵洞玄，太上唱清谣。香花随风散，玉音成紫霄。

五苦一时迸，八难顺经寥。妙哉灵宝圃，兴此大法桥。
谢王道济惠古诗古石器
司马光（宋代）

缑氏古城里，好道王道济。
作诗有古风，读书知古意。
朝来遗仆有，遗我古石器。
结从天地初，生自一拳际。
工倕创规摹，般输施剞劂。
沦茗北窗下，坐有羲皇思。
嗟予性迂鄙，龃龉居今世。
忝官污台省，曾无益时智。
退藏又濡滞，尚不离朝市。
阙地避烦暑，颇与营窟类。
诚非古人比，拜赐得无愧。
御史大夫周公旱雩得雨诗示答二首 其二
尹台（明代）

督府上卿天下无，淮阳出镇怜彫枯。忧时隐念悬鱼釜，计国深彫入爨苏。

民有长谣歌惠恤，吏无横索及穷逋。霏微更惬千人望，沾沃真成九地酥。
减字木兰花·乱云萦浦
赵彦端（宋代）

乱云萦浦。做雪不成还是雨。知我为何。一笑仍添一恨多。不须归去。琥珀杯深能几许。草色如袍。记取从今舞处娇。
望江南
梅顺淑（宋代）

风渐软，暖气满天涯。莫道穷阴春不透，今朝楼上见桃花。花外碾香车。

围步帐，羯鼓杂琵琶。压酒燕姬骑细马，秋千高挂彩绳斜。知是阿谁家。
浴温泉
胡仲弓（宋代）

万水皆清冷，温泉独尔奇。硫黄闻俗论，礜石见唐诗。

鸥鹭何曾下，鱼龙定不知。无人发根本，空使世常疑。
十四日二首
赵蕃（宋代）

穷冬无苦寒，宽我欠裘褐。
裘褐苟不备，道有犹絺葛。
童奴忽告苟，薪尽米复竭。
市籴不可赊，囊钱顾安得。
诗成讵堪煮，梅望当止渴。
一笑谢儿曹，尔饥由我拙。
送郭爱芝还吴兼致寿意
孙承恩（明代）

江湖放浪一閒身，共说高风似古人。老去陶朱犹货殖，秋来张翰忽思莼。

一鞭行色都城雨，千里归帆海上春。闻道餐芝能得寿，寻常桃实不须论。
上巳
崔颢（唐代）

巳日帝城春，倾都祓禊晨。停车须傍水，奏乐要惊尘。

弱柳障行骑，浮桥拥看人。犹言日尚早，更向九龙津。
立秋日闻蝉
杨万里（宋代）

老火薰人欲破头，唤秋不到得人愁。
夜来一雨将秋至，今晚蝉声始报秋。
颂证道歌·证道歌
释印肃（宋代）

大悟不拘於小节，猛焰炉中捞霰雪。
石头垂足示长髭，修行有甚相交涉。
偃松
焦千之（宋代）

得地久蟠踞，参天多晦冥。月通深夜白，雪压岁寒青。

独拥虬腰大，疑闻雨甲腥。深根动坤轴，萧瑟挂疏星。
偈颂三十八首
释如净（宋代）

杀人刀，活人剑，
转磨转精，累试累验。
乃上古之风规，亦今时之枢要。
净慈门下实相当，倚天照雪寒光耀。
双马图为万都阃子和题
童轩（明代）

金生画马才二匹，彷佛当年韩干笔。一匹蹄攒首渴乌，一匹红云满身湿。

两马相向交齧鬃，宛如君家枥上双飞鸿。雄姿逸态迥殊绝，曾向边疆收战功。

想应弃置归来后，沙塞草黄龙骨瘦。春雨遥思彩凤群，秋风几梦祥麟厩。

此马昔闻来向东，驽骀万匹皆成空。偶因历块误一蹶，按图谁复知豪雄。

吁嗟伯乐真难遇，蹑景追风亦徒尔。试看日晚太行间，骥负盐车但垂耳。
都下寄友人叶褧之
方惟深（宋代）

朝车皆有从，暮辙各有投。
茫茫声利区，贱客难独留。
岂无平生交，音容杳南州。
幽怀欲有诉，寤寐不可求。
追我夙昔欢，负子今日游。
勉矣尚有适，所困非所羞。
次韵答王定国
刘挚（宋代）

江州居士赴东城，旬月相忘不寄声。闭户迩来能避谤，求田何寄欲归耕。

笔端浩荡词逾壮，胸次崔嵬气未平。我有白羊新赐酒，浇愁聊可一杯倾。
风流子
方千里（宋代）

河梁携手别，临歧语，共约踏青归。自双燕再来，断无音信，海棠开了，还又参差。料此际，笑随花便面，醉骋锦障泥。不忆故园，粉愁香怨，忍教华屋，绿惨红悲。

旧家歌舞地，生疏久，尘暗凤缕罗衣。何限可怜心事，难诉欢期。但两点愁蛾，才开重敛，几行清泪，欲制还垂。争表为郎憔悴，相见方知。
种善堂为仁和王惟善赋
陈琏（明代）

武林有佳士，医术能专攻。一从来京师，市隐阛阓中。

济人居善药，卓有宋清风。所居矧幽寂，梧竹纷成丛。

橘井湛秋绿，杏花媚春红。孜孜务种善，阴德日已崇。

愿言慎终始，无亏平昔功。它年方伎传，令誉垂无穷。
答杨浩
刘克庄（宋代）

往前曾爱铭文嘱，老病安知拟议差。
柏下人埋将宿草，管城子秃已无花。
自惭吾匪三长史，谁误君寻五作家。
今代李邕领袖手，往来碑版不须嗟。
寿外舅龚通判
陈宓（宋代）

毓秀方壶应半千，先春二日秩初筵。
澄陂万顷难同量，野鹤高标不计年。
楚国洁清真有继，石君孝谨更光前。
久期卓令三公秩，尚借陈蕃别驾贤。
纷若尽随春卉媚，恬然独与雪筠坚。
鄙人辱眷尤钦佩，拜寿裁诗佐玉船。
新月
徐寅（唐代）

云际婵娟出又藏，
美人肠断拜金方。
嫦娥一只眉先扫，
织女三分镜未光。
珠箔寄钩悬杳霭，
白龙遗爪印穹苍。
更期十五圆明夜，
与破阴霾照八荒。
霜
韩琦（宋代）

霜威昨夜肃天区，平晓蒿兰一槩枯。一寤春仁入根本，只凭秋惨及皮肤。

寒锋刺甲过矛戟，皓色禁人著鬓须。料得西风如未紧，且来枝上作明珠。
慧聚寺
李堪（宋代）

古寺有远名，欲游先梦生。
飞猿涧底啸，灵鸟云间鸣。
影密楼台众，香繁草树荣。
何年照佛火，灿灿长光明。
水调歌头 禁城春闱元夕
刘炳（明代）

凤苑东风早，柳眼已催春。御沟冰泮，微绿宿雨浥芳尘。

燕子归来时候，寒勒小桃未放，初试薄罗新。九市闹弦管，万户庆灯辰。

对鳌山，驰宝马，竞朱轮。绮罗丛中，香蔼争道漏声频。

台榭花阴如昼，巷陌月华如海，心事翠眉颦。举酒强歌笑，独忆去年人。
至喜
欧阳修（宋代）

为怜碧砌宜佳树，自斸苍苔选绿丛。不向芳菲趁开落，直须霜雪见青葱。

披条泫转清晨露，响叶萧骚半夜风。时扫浓阴北窗下，一枰闲且伴衰翁。
泊吉溪铺
康麟（明代）

暮泊邮亭下，人家已掩门。秋声云外树，灯影水边村。

虎啸山风动，渔归石濑喧。数声何处笛，羁思杳香园。
秋窗遣兴 其九
吕本中（宋代）

寒气生户牖，草木变轻黄。南郊询秋畦，丰稔荐涤场。

八口娱妻孥，温饱乐岁康。箪瓢亦自得，忧乐各两忘。

所以常忻忻，安问无储粮。
浣溪沙（野眺）
米芾（宋代）

日射平溪玉宇中。云横远渚岫重重。野花犹向涧边红。
静看沙重鱼入网，闲支藜杖醉吟风。小春天气恼人浓。
酬陈子与
刘宰（宋代）

门外秋光入句频，门前积雨少来人。
利名到底成何事，赢得江硝自在身。
仙人洞
李易（宋代）

云巘分佳茗，风潭矗怪松。书疑黄石授，税可紫芝供。

抵玉那惊鹊，探珠欲近龙。晚来听近雨，乞水濯尘容。
正乐府十篇。贱贡士
皮日休（唐代）

南越贡珠玑，西蜀进罗绮。到京未晨旦，一一见天子。

如何贤与俊，为贡贱如此。所知不可求，敢望前席事。

吾闻古圣人，射宫亲选士。不肖尽屏迹，贤能皆得位。

所以谓得人，所以称多士。叹息几编书，时哉又何异。
叠韵春日杂兴五首
陈棣（宋代）

幽怀聊自适，疏性懒相过。
尘事偏宜少，诗篇不厌多。
三人花下酒，一曲醉时歌。
此外非吾事，陶陶奈乐何。
暗香 为陈心壶夫人题梅边待月图
姚燮（清代）

且迟倚笛，早夕阳天影，渐凝遥碧。十二画栏，一片濛濛暗香幂。

碧尽低徊徙倚，甚禁受、冰苔烟湿。却忆到、昨夜那时，鹤背已寒逼。

云隔。望脉脉。忍玉佩广寒，沉了消息。横枝忽白。看是疏灯漏帘隙。

但使婵娟碧恙，拚伫过、三更时节。但莫到、啼翠羽，五更露积。
杂感六首 其六
梅鼎祚（明代）

鹍鸡厉其羽，玄鸟归故乡。日夕凉猋发，大火戢朱光。

阴气驯以至，草木率焜黄。九六代为穷，龙战血从横。

坚冰自有时，圣人戒履霜。
送曾月塘携子孟逵仲声赴试
罗洪先（明代）

曾君客余舍，心迹两相忘。淹留五六载，未忍遽分行。

重逢大比五，再赋远游章。感此时运促，顾余毛发苍。

初冠怀奇品，鸣镳擅艺场。玉温未易售，珠媚自馀光。

桃李时当实，松筠晚更强。琴音逾古淡，剑气尚寒芒。

二宋才相亚，三苏文各长。步趋看继武，输写听倾囊。

迟发虞机审，齐飞鹗翼张。弟先兄合让，父在礼无方。

宾兴声华盛，邮程姓字香。诸生谁速肖，稚也愧门墙。
赠别管重光
马国翰（清代）

夏侯经法许遥攀，家学渊源续韫山。文有里层深酝酿，理无直致妙回环。

钦君友谊忘年日，益我师资函丈间。一曲骊歌从此别，好凭远梦达燕关。
偶作风候写生二十四册各题以诗 其二十 麦花
弘历（清代）

休誇紫晕与红酣，麦子花时秀色含。不共群芳争艳丽，香风饼饵绿畴南。
吹香
释居简（宋代）

寒压痕云冻不消，华风酝藉不鸣条。瘦枝褪煖无多韵，亦有鲜明玉色潮。
同苏子平李德叟登擢秀阁
黄庭坚（宋代）

筑屋皖公城，木末置曲栏。
岁晚对烟景，人家橘柚间。
独秀司命对，众口让高寒。
松竹二乔宅，雪云三祖山。
衰怀造胜境，转觉落笔难。
苏李工五字，属联不当悭。
上丞相寿
戴栩（宋代）

河北将军尽入朝，九重春色醉仙桃。
沿边千里浑无事，云卷长天圣日高。
送白上人归天台
鲍当（宋代）

梵译千篇广，归心一念生。
浮杯识海岸，持钵去王城。
雨彴春莓滑，香盆漏叶轻。
遥知守庵虎，先辨锡环声。
倪氏池亭陪羽庭太守燕集分韵得东字
乌斯道（明代）

高轩新搆燕诸公，捲起朱帘罨画中。八月红莲犹待客，半天青柳自生风。

冰弦促柱催欢伯，玉版题诗睹醉翁。且索虎头图此景，明朝踪迹任西东。
台阳八景
余文仪（清代）

十年作郡白盈头，雪爱炎方为淹留。遥对玉山成二老，消归银海作清流。

众峰远列看雌伏，鸣瀑齐声报晓筹。应是碧鸡曾羽化，樊龙犹得傍瀛洲。
秋日陪陕守成伯阁老过魏清逸草堂诗以志之
张舜民（宋代）

何处登临散郁陶，草堂依约在东郊。
笼中凡鸟迎新网，天外冥鸿委旧巢。
山色茏葱煇彩旆，田歌呕轧杂鸣铙。
青编虽有知音绝，可是无人学解嘲。
天池峰
陈岩（宋代）

雁浴鸥栖水影平，菰莆菱芡透波生。
冷风瑟瑟山前起，应是天仙下濯缨。
濮安懿王夫人挽词二首
王珪（宋代）

王族亲无儗，皇图庆有归。
神枢曾感电，仙寝忽藏衣。
正阼尊仁统，新阡袝濮园。
朝廷恩称义，孝奏岂天违。
次韵题葆光庵
释德洪（宋代）

一庵万事不挂眼，孤坐枵然龟六藏。漆园摸索太饶舌，强为立名为葆光。
范蜀公挽诗
李廌（宋代）

关雎久盈耳，魏阙亦游心。
不废江湖乐，亲调钟磬音。
九重初击拊，千代正哇淫。
器在人亡矣，哀哉泪满襟。
章岩
朱熹（宋代）

豁尔天开宇，呀然夜不扃。闲云任栖宿，密雨断飘零。

破屋僧常住，高轩客屡经。古今题写处，一半藓文青。
题应玚三入承明图
刘鹗（清代）

安车三度入承明，七子诗应让老成。好是衣冠遗泽远，诸孙犹自负廉声。
途次
武元衡（唐代）

去国策羸马，劳歌行路难。地崇秦制险，人乐汉恩宽。

御沼澄泉秦，宫梨佛露丹。鼎成仙驭远，龙化宿云残。

不问三苗宠，谁陪万国欢。至今松桂色，长助玉楼寒。
题县圃蕴辉亭
周承勋（宋代）

瓦砾频年积，鉏耰十辈功。
旋移低地碧，颇杂亚枝红。
对酒逢寒食，凭栏接暖风。
墙悭天自阔，堪送北飞鸿。
浣溪沙
佚名（宋代）

云锁柴门半掩关。垂纶犹自在前湾。独乘孤棹夜方还。任使有荣居紫禁，争如无事隐青山。浮名浮利总输闲。
昭德皇后挽歌词
白居易（唐代）

仙去逍遥境，诗留窈窕章。春归金屋少，夜入寿宫长。

凤引曾辞辇，蚕休昔采桑。阴灵何处感，沙麓月无光。
王彦章画像记
欧阳修（宋代）

太师王公，讳彦章，字子明。郓州寿张人也。事梁，为宣义军节度使，以身死国，葬于郑州之管城。晋天福二年，始赠太师。

公在梁以智勇闻。及梁末年，小人赵岩等用事，梁之大臣老将，多以谗不见信，皆怒而有怠心；而梁亦尽失河北，事势已去，诸将多怀顾望。独公奋然自必，不少屈懈，志虽不就，卒死以忠。公既死而梁亦亡矣。悲夫！

五代终始才五十年，而更十有三君，五易国而八姓。士之不幸而出乎其时，能不污其身，得全其节者，鲜矣！公本武人，不知书，其语质，平生尝谓人曰：“豹死留皮，人死留名。”盖其义勇忠信出于天性而然。予于《五代书》，窃有善善恶恶之志。至于公传，未尝不感愤叹息。惜乎旧史残略，不能备公之事。

康定元年，予以节度判官来此。求于滑人，得公之孙睿所录家传，颇多于旧史，其记德胜之战尤详。又言：敬翔怒末帝不肯用公，欲自经于帝前；公因用笏画山川，为御史弹而见废。又言：公五子其二同公死节。此皆旧史无之。又云：公在滑，以谗自归于京师，而史云“召之”。是时，梁兵尽属段凝，京师赢兵不满数千；公得保銮五百人之郓州，以力寡，败于中都。而史云将五千以往者，亦皆非也。

公之攻德胜也，被受命于帝前，期以三日破敌；梁之将相闻者皆窃笑。及破南城，果三日。

今国家罢兵四十年，一旦元昊反，败军杀将，连四五年，而攻守之计，至今未决。予独持用奇取胜之议，而叹边将屡失其机。时人闻予说者，或笑以为狂，或忽若不闻；中予亦惑，不能自信。及读公家传，至于德胜之捷，乃知古之名将，必于出奇，然后能胜。然非审于为计者不能出奇；奇在速，速在果，此天下伟男子之所为，非拘牵常算之士可道也。每读其传，未尝不想见其人。

后二年，予复来通判州事。岁之正月，过俗所谓铁枪寺者，又得公画像而拜焉。岁久磨灭，隐隐可见，亟命工完理之，而不敢有加焉，惧失其真也。公尤善用枪，当时号“王铁枪”。公死已百年，至今俗犹以名其寺，童儿牧竖皆知王铁枪之为良将也。

而予尤区区如此者，盖其希慕之至焉耳。读其书，尚想乎其人；况得拜其像，识其面目，不忍见其坏也。画既完，因书予所得者于后，而归其人，使藏之。
依韵和文鉴师赠别
梅尧臣（宋代）

来见寒沙鸟，长随上下波。
乃知游宦迹，不似施松萝。
子语马踰马，吾吟柯伐柯。
清江挂帆去，奈忆故山何。
统军池
曾旼（宋代）

长山谩刻金芝颂，宫相空吟石竹诗。事往岁深无处问，北园唯见孟家池。
赠知命弟离戎州
黄庭坚（宋代）

道人终岁学陶朱，西子同舟泛五湖。
船窗卧读书万卷，还有新诗来起予。
满庭芳
蔡琬（清代）

银汉■寒，露华风静，半钩新月微明。烟浓桂树，乌鹊■桥成。

十微珠帘乍卷，正良霄、玉宇清莹。相逢处，■■别绪，仙袂泪痕盈。

忆长生殿里，人归何处，■■■■。叹人间天上，总为多情。

更有无端幼女，■■■、乞巧犹频。凭栏久，佩环声杳，缥缈彩云生。
奉诏止雨宿斋建隆观
宋庠（宋代）

汉家候神馆，奉诏穰沈灾。
解缨就斋幕，恍若跻蓬莱。
云罗絓朝就，露掌承仙杯。
众真拱象帝，宝宇正崔嵬。
炉烟薰太虚，重阴为之开。
单枕不成寐，俗魂自惊猜。
心迷坐忘术，万虑无根来。
天鸡殊未鸣，霜雁有馀哀。
借问麋鹿姿，云胡尘国台。
构极谢隆栋，裨山劣织埃。
上惭稷契名，下愧丙魏才。
惟馀止足戒，临路空徘徊。
识媿
陆游（宋代）

几年羸疾卧家山，牧竖樵夫日往还。
至论本求编简上，忠言乃在里闾间。
私忧骄虏心常折，念报明时涕每潸。
寸禄不沾能及此，细听只益厚吾颜。
九月初作
陆游（宋代）

菊佩糕盘节物催，老怀抚事一悠哉！年光半付残编去，诗句时从倦枕来。
零落朋俦今孰在？寂寥事业世方咍。
两丛月桂门前买，自下中庭破绿苔。
李光祖自了翁法窟来访余于钟山留十日方知鼻孔大头向下既行作六首送之 其一
释德洪（宋代）

应思灵鹫多年别，来作钟山十日留。一句鹘崙难劈破，风泉松月夜堂幽。
偈三十五首
释祖珍（宋代）

佛不远人，即心而证。
法无所著，触境皆如。
点绛唇·萼绿仙人
邵亨贞（元代）

萼绿仙人，孤山雪后相逢处。旧时村路。璨璨琅＊树。玉出蓝田，不受纤尘＊。长怀古。罗浮风度。梦逐幺禽去。
送兴宗之彤阳
司马光（宋代）

赤日裂后土，万家如烘炉。
君行何事役，似为贫所驱。
埃尘稍去眼，云景日萧疏。
扁舟乘长风，倏忽变三吴。
六年羁旅倦，一旦谁扫除。
慎勿忘回首，浩荡江山娱。
赠薛田察院兼呈刘大著
魏野（宋代）

居丧贫御史，家近亦难归。
却恐诏起复，如何赎绣衣。
仆夫潜去尽，亲友频来稀。
惟有刘东观，时时扣掩扉。
翠屏夕照
林梦麟（清代）

花县东环一岫青，晴光晚色映郊坰。耸辉晶壁悬云障，列灿图书展画屏。

宿鸟投来斜点影，浮烟飞度淡留形。登临为爱清辉好，几度归迟欲戴星。
怀李仲明 其一
李流谦（宋代）

地旷空凝结，江清悦见闻。娟娟初上月，漠漠未归云。

鱼乐能忘钓，鸥閒故念群。桂旗风不度，却立咏湘君。
梦尧章桂花下
苏泂（宋代）

扑鼻清香两绝诗，分明参到小山辞。
如今独自秋风下，不似当初并马时。
具美堂
楼钥（宋代）

明光殿里早催班，亭午天街从驾还。
已听欢声传市井，更看喜气满湖山。
联镳远去閒寻胜，烂醉归来夜叩关。
但愿两宫千万寿，退公时得过云间。
重过韬光禅舍与松岳上人话旧出示书画册子即赋长句再题
朱樟（清代）

吴越千家立眼前，烟萝低隔异人间。空林山簇倪迂树，一角斜收马远山。

幸借风帆供写望，爱吟秋叶好追攀。从师商略前贤句，绮语犹能方便删。
发银树林
杨万里（宋代）

莫过溪桥银树林，溪深未抵路泥深。
清风一阵掠人面，晴色半开关客心。
远岭惹云秋里雪，淡天刷墨晓来阴。
几多好句争枝我，柳夺花偷底处寻。
和毛学士舍人早春
贯休（唐代）

陋巷冬将尽，东风细杂篮。解牵窗梦远，先是涧梅谙。

茶癖金铛快，松香玉露含。书斋山帚撅，盘馔药花甘。

雅得琴中妙，常挪脸似酣。雪消闻苦蛰，气候似宜蚕。

密勿须清甲，朝归绕碧潭。丹心空拱北，新作继周南。

竹杖无斑点，纱巾不著簪。大朝名益重，后进力皆覃。

至理虽亡一，臣时亦说三。不知门下客，谁上晏婴骖。
陌上桑
李白（唐代）

美女渭桥东，春还事蚕作。
五马如飞龙，青丝结金络。
不知谁家子，调笑来相谑。
妾本秦罗敷，玉颜艳名都。
绿条映素手，采桑向城隅。
使君且不顾，况复论秋胡。
寒螀爱碧草，鸣凤栖青梧。
托心自有处，但怪傍人愚。
徒令白日暮，高驾空踟蹰。
戏赠陈季张
黄庭坚（宋代）

气清语不凡，郭与陈季优。
季子有美质，明月悬高秋。
词谈贯百家，炙毂出膏油。
放声寄大块，肆情无去留。
方圆付自尔，规矩为疮疣。
当其说荒唐，众口莫能咻。
书案鼠篆尘，衔蔬满床头。
居不省家舍，那问犬马牛。
吾尝观圣人，与世为献酬。
道通众人行，智欲万物周。
微言观季子，颇亦有意不。
季子捧蛙延海鳖，乐事擅一邱。
束牲盟伯夷，固自取揶揄。
无心以触物，爱子如虚舟。
维楫苟不存，倾覆当谁尤。
尚思济来者，非但自为谋。
小诗代简寄曹雪芹
敦敏（清代）

东风吹杏雨，又早落花辰。好枉故人驾，来看小院春。

诗才忆曹植，酒盏愧陈遵。上巳前三日，相劳醉碧茵。
颂古
释慧空（宋代）

西来密意庭前柏，有语无语徒分拆。
若是道人但举来，只麼守株无了日。
病中怀王展先辈在天台
项斯（唐代）

枕上用心静，唯应改旧诗。强行休去早，暂卧起还迟。

因说来归处，却愁初病时。赤城山下寺，无计得相随。
哭立虚舟
释文珦（宋代）

虚舟我良友，生平快冥搜。
放迹江湖间，自与造物游。
忆昔仗短筇，访我竺峰头。
贻我选体诗，得法於曹刘。
因之与定盟，有若胶漆投。
出处虽小殊，梦寐常相求。
是乃以神交，真如持远俦。
有力负舟去，迅速不少留。
易寘於凉池，亦善为舟谋。
我独念故情，涕泪如泉流。
些舟以此诗，舟亦能听不。
舟或不吾听，吾泪终难收。
崖城
萧鸿吉（清代）

气寒风懔烈，山狭石纵横。路逆涧溪上，人冲云雾行。

卖浆稀食店，喝马噤歌声。艰苦浑难忘，挑镫记驿程。
秋兴二首 其二
文同（宋代）

百虫感秋阴，入夜声更切。问尔苦何事，到晓啼不歇。

盈庭不可止，蓊秽藏万穴。会是天使然，相将送凋节。
九日游西山开化归会柳溪示程宪
范纯仁（宋代）

登高观稼适同时，宾从喧阗逐隼旗。殿阁崔巍初日照，林峦萧索晓风吹。

山空笳鼓穿云响，径险车徒出谷迟。坐阻车公归兴速，却寻黄菊醉西池。
上元病居筿川存山玉田宾山携酒妓过访
彭年（明代）

银瓶绿酒挂香车，遥过城东宋玉家。
一笑相欢不辞醉，为怜明月在梅花。
赞观音势至二菩萨
释岸（唐代）

观音助远接，势至辅遥迎。宝瓶冠上显，化佛顶前明。

俱游十方刹，持华候九生。愿以慈悲手，提奖共西行。
嘲陆羽
唐庚（宋代）

陆子作茶经，竟为茶所困。其中无所主，复著毁茶论。

简贤傲长者，彼自愚不逊。茶好固自若，于我有何恨。

便当脱野服，洗盏为一献。饮罢挈茶去，譬彼浇畦畹。

君看祢正平，意气真能健。达与不达人，何啻相千万。
山行见月四言
苏轼（宋代）

吟哦傲兀，仰晤岩月。
遇巘迎崖，银刓玉啮。
源鱼噞喁，岸雁臲卼。
卧玩我语，聱牙岌嶪。
咏史十首 其十 西施
杨浣芬（清代）

一笑能倾国，夫差宠遇隆。至今吴士女，犹说馆娃宫。
寿王令公
何巩道（明代）

从来书传多良牧，不过百里食其福。谁能易地三治民，咸以恩其交善俗。

我师阀阅自平阳，乌衣公子能文章。一朝射策彤墀畔，分符赤县来遐方。

香山至止未期月，士女讴吟声弗辍。恩波渺渺虎门潮，更有论文心似雪。

未几政府采政声，贲禺虚左移台旌。粤东此地最烦剧，吾师治之和且平。

政成藉手旋香邑，赤子攀辕如不及。吾师望岁正情殷，旗亭竹马争迎入。

梯航万里越裳来，翩翩同赴黄金台。间关王事忘疲苦，丰貂宝马无尘埃。

恩平山县号难治，中丞特召先生至。编茅作署竹为垣，翕然不减中牟异。

今年复买铁城舟，禺山端水两不留。拳拳独念香山岛，残黎何幸逢贤侯。

朝悬明镜暮甘雨，玉琴弹出尚高处。巩也飘零欲冷灰，感师之德如阳回。

念我本为廉吏子，孤根弱质为人摧。古来国士感知己，我岂其人聊尔尔。

寸心相报在何年，须眉未必长如此。衙斋一夜绿荷香，羽衣高坐飞瑶觞。

采芹不敢献君子，祝师勋业侔苍苍。悬弧之志在四海，区区一职非其爱。

但能努力济斯民，孺子终为天下宰。君不见当时陶鲁古冈城，片言能使韩公惊。

功成封爵号三广，至今匹妇知姓名。古之豪杰能自计，吾师此日年方富。

宏才厚力广一时，何难誉望垂千古。
翠屏曲
刘翰（宋代）

小亭帘幕垂阴阴，梅香入枕春生屏。
西窗月落被冷，鸟声残梦生风醒。
三年不唤清溪渡，梦里瀼西春小路。
江头女儿双翠眉，能唱刘郎芳草句。
偈六十九首
释道宁（宋代）

全提密印，千圣迷踪。
肘后灵符，三贤结舌。
平高就下，乃可宣扬，
略露风规，急须著眼。
雪峰父子，或舒或卷，
今古无伦。或抑或扬，
凡圣罔测。重关壁立，
谁解流通。龙向洞中衔雨出，
凤从花里带香归。
南楼怀古五首
周弼（宋代）

昔人有意久经营，极望寒芜远更平。
三国旆旌群鹊散，六朝楼阁一鸠鸣。
雪消晴嶂沉孤垒，风打寒潮入废城。
多少怨魂销不尽，草根烧断又还生。
大佛头次程斗山
杨公远（宋代）

丈六金身本自然，如今丈六示齐肩。
当时若起亭亭立，只恐才余尺五天。
游西湖
陈良贵（宋代）

涌金门外水如天，湖上风光倍爽然。杨柳有情怜野客，梅花无主梦诗仙。

摇摇帘影迎春旭，隐隐钟声起暮烟。莫羡兰亭脩禊事，风流堪比永和年。
颂杨邑侯书惠士子
罗桂芳（清代）

牙签压架惠书生，桃李春来尽向荣。善政真能兼善教，仁言怎得似仁声。

即今鲸海文风振，犹是龟山雅化行。忆我曾蒙传旧德，惭无史笔仿南平。
绍熙庚戍十月偕赵仲宗舜和潘谦之曾鲁仲游九
黄榦（宋代）

催粥华鲸彻翠微，觉来屋瓦白差差。
初疑淡月霜天晓，忽失前山云幙垂。
田父腰鎌禾欲耳，行人策杖足如锥。
老僧莫笑芒鞋苦，破釜生尘侬更悲。
巫峡敝庐奉赠侍御四舅别之澧朗
杜甫（唐代）

江城秋日落，山鬼闭门中。行李淹吾舅，诛茅问老翁。

赤眉犹世乱，青眼只途穷。传语桃源客，人今出处同。
世故
廖大圭（元代）

世故占星变，吾生共月孤。此时无梦寐，长恐涉艰虞。

山色宜茅屋，松花落饭盂。素心将独往，及早谢人徒。
桂林道中二首 其二
李纲（宋代）

时危远谪堕南峦，犹在乾坤覆载间。瘴雨岚烟殊气候，玉簪罗带巧溪山。

桄榔叶暗伤心碧，踯躅花开满目斑。惟有月华依旧好，清辉应与照云鬟。
咏方池
钱昭度（宋代）

东道主人心匠巧，凿开方石貯涟漪。
夜深却被寒星映，恰似仙翁一局棋。
挽李梅边
赵必象（宋代）

贞元朝士尽凋零，一世龙门羡李膺。
靖节有时题晋号，德公无意入襄城。
床头点易朱犹湿，几上遗书稿已謄。
收拾故家华萼集，翩翩三凤以文鸣。
谒金门（和韵赋茶）
吴潜（宋代）

汤怕老，缓煮龙芽凤草。七碗徐徐撑腹了。卢家诗兴渺。

君岂荆溪路杳，我已泾川梦绕。酒兴茶酣人语悄。莫教鸡聒晓。
贻汪医生
区元晋（明代）

潇森枫树拥柴门，药笼君来度几村。怀里当归淹客梦，天涯远志隔乡园。

因思柏府霜前月，曾对而翁海上尊。四十馀年如一瞬，眼前今古不堪论。
寂后寄少林长老二首
释道济（宋代）

脚絣紧系兴无穷。拄杖挑云入乱峰。
欲识老僧行履处，天台南岳旧家风。
观莲
强至（宋代）

水仙也曝晚霞衣，万片鲜红照绿池，
花近酒杯逾酷烈，盖随舞袖忽欹垂。
且延胜赏观灵匹，好折清香赠侍姬。
苦被浊泥埋没久，题诗今喜相公知。
颂古 其八
释慧空（宋代）

庞公惭愧全无，马祖慈悲心大。直饶吸尽西江，东山未向伊道。
杂咏四绝 其三
李之仪（宋代）

解箨新篁绿未分，弄晴啼鸟语如文。翻风葭菼全疑雨，对岸峰峦便是云。
再题桂花画眉用前韵
朱诚泳（明代）

露冷风清八月时，山河影里见琼枝。春禽忘却秋容淡，每向花间斗浅眉。
陪太原郑行军中丞登汾上阁中丞诗曰汾楼…辄书即事上答
欧阳詹（唐代）

并州汾上阁，登望似吴阊。贯郭河通路，萦村水逼乡。

城槐临枉渚，巷市接飞梁。莫论江湖思，南人正断肠。
杓携龙角
林希逸（宋代）

帝斡璇杓处，云高隔几重。自天携左角，出地见青龙。

碧汉方回柄，苍精恰露容。举头看斗指，骧首觉云从。

西揭殊春候，东骑验尾踪。韩门人所仰，直欲折充宗。
吴氏吟香园八咏中六首 五 假山消夏
林朝崧（清代）

缥缈壶中山，飞入竹林下。前临菡萏池，清绝宜长夏。
遗简诗
赵惠宗（唐代）

生我于虚，置我于无。至精为神，元气为躯。散阳为明，

合阴为符。形为灰土，神为仙居。众垢将毕，万事永除。

吾驾时马，日月为卫。洞耀九霄，上谒天帝。明明我众，

及我门人。伪道养形，真道养神。懋哉懋哉，馀无所陈。
和归鸟篇
李纲（宋代）

翼翼归鸟，爰集于林。近萃芳郊，远依烟岑。眷言顾之，实获我心。

丛木茂止，憩此繁阴。翼翼归鸟，翩然翻飞。风高天阔，去将畴依。

云路翱翔，倦翮思归。矰缴孔多，无使患遗。翼翼归鸟，抚翼徘徊。

江湖缈茫，有怀故栖。顾俦啸侣，鸣声和谐。愿言不获，怅然伤怀。

翼翼归鸟，集于旧条。一枝已多，岂俟高标。敛翰息影，好音交交。

愿言终此，以休永劳。
依韵恭和御制秋怀
韩元吉（宋代）

商飙起璿霄，爽气静瑶海。
圣皇抚时运，喜色动眉彩。
蠭旗伫西指，乘辕行北改。
涛声鼓万壑，夜半响得竿籁。
汉仪换复见，周鼎知德在。
猗欤沛中歌，云飞风正大。
青玉案（新凉）
毛滂（宋代）

芙蕖花上濛濛雨。又冷落、池塘暮。何处风来摇碧户。卷帘凝望，淡烟疏柳，翡翠穿花去。

玉京人去无由驻。恁独坐、凭阑处。试问绿窗秋到否。可人今夜，新凉一枕，无计相分付。
上许大卿 其一
员兴宗（宋代）

因嗟零落栖迟客，旧注聱牙诘屈书。脚踏红尘愧泉石，身无清梦到蓬壶。
水调歌头（赵帅圣用生日）
王之道（宋代）

颢气遍寰宇，风露逼衣裘。中秋昨夜，明月千里满西楼。人道当年今日，海上骑鲸仙客，乘兴下瀛州。雅志在扶世，来佐紫宸游。

庙堂上，须早计，要嘉谋。牙床锦帐，三岁江北叹淹留。好在蟹螯如臂，判取兵厨百斛，与客醉瑶舟。待得蟠桃熟，相约访浮丘。
李惟寅集诸子贝叶斋予以病不赴
黎民表（明代）

朱门成小筑，萧散似清溪。水石凌棐几，香烟袭锦绨。

拈花怜昨梦，藉草得新题。弦管惊心处，长安更向西。
君子饮酒吟
邵雍（宋代）

父慈子孝，兄友弟恭。
家给人足，时和岁丰。
筋骸康健，里闬乐从。
君子饮酒，其乐无穷。
金沧江崧阳耆旧集题词
周曾锦（清代）

麦秀哀歌唱未终，又看箕域坏狂童。书囊剩有删诗笔，一卷东狂当国风。

铙歌笳拍慨当慷，乐府新声亦擅场。亡国不关词赋事，莫随众口病齐梁。
题招提院静照堂
吴申（宋代）

秘檐飞远发辉光，向此心源默坐忘。
岂忆布金抛旧地，便随飞锡起新堂。
竹间野鸽听斋鼓，湖上游人击夜航。
却懊未能攀胜境，东南云下欲胜翔。
诸公皆和诗再用韵并属湛挺之七首
赵蕃（宋代）

投老知何地，此生休问天。
未须悲坎轲，聊复寄蹁跹。
但觉官如缚，浑忘诗似禅。
不堪儿子诵，敢望故人传。
秋陂道中三首
赵蕃（宋代）

雨止鸠频唤，雨来鸠蹔停。
愁怀惟惨惨，望极更冥冥。
鹭举青林破，牛行白水经。
浑忘峻岭在，便拟午钟听。
忆王孙十二首　 其二 集句
刘基（明代）

乱山凝黛色高低。江雨霏霏江草齐。三户无人自乌啼。

绿杨堤。笑杀山翁醉似泥。
烟色翠痕
郭之奇（明代）

惜吾不及古，谁与共蘅荪。虚泛循烟色，淹留舍翠痕。

祇愁春欲暮，复使旦为昏。缓步从樵子，归来独掩门。
莲浦谣
张学典（清代）

溪水溶溶鱼唼唼，初上鸣桡木兰楫。雪羽䙰褷映倒光，晴光泛艳苍波阔。

剪断春绡碧似烟，花垂两岸浓相连。澄明镜里红妆浅，菡萏新容出水鲜。

风飘罗袖红丝蹙，山碧添愁眉半曲。悠悠玉浪浸春云，无穷柳色前堤绿。
答李昌期
杨洵美（唐代）

三山载群仙，峨峨咸浪中。云衣剪不得，此路安可从。

我生亦何事，出门如飞蓬。白日又黄昏，所悲瑶草空。

虫声故乡梦，枕上禾黍风。吾道如未丧，天运何时通。
元夕八首
陈世崇（宋代）

寒星万点御香飘，和气潜回积雪消。
盈耳嵩呼声不绝，熙熙春意入箫韶。
和郑康道探梅十绝句
李洪（宋代）

雪后苍茫立水滨，香肤不粟自生温。
南枝钟美知春早，未使蛮烟蜑雨昏。
己未岁暮
陆游（宋代）

七十六年将到时，龙锺犹复强支持。
寒灯照影始知瘦，薄酒作酲方觉衰。
春日尚能持冷饼，花时未碍插繁枝。
痴顽应有傍观笑，自课园丁补槿篱。
远行篇
彭蕴章（清代）

山行偏涉水，肩舆彳亍深。涧里水行若登山，篙师叫号上石滩。

行四千里匝两月，一身常在山水窟。山水纠纷眉欲攒，黄尘翻使羡长安。

扬鞭九陌平如砥，不识人间行路难。
途中述怀
李百药（唐代）

伯喈迁塞北，亭伯之辽东。伊余何为客，独守云台中。

途遥已日暮，时泰道斯穷。拔心悲岸草，半死落岩桐。

目送衡阳雁，情伤江上枫。福兮良所伏，今也信难通。

丈夫自有志，宁伤官不公。
句
李略（宋代）

此身若得西归去，犹胜开笼放雀儿。
从征行
彭鹏（清代）

大东小东空杼柚，征徭不辨其盈缩。自从排户应兵兴，官差打门暮与夙。

少妇露面呜咽陈，妾家良人无伯叔。昨夜行役点数千，良人在内尚枵腹。

计程此去十二时，只身何能两驰逐。妇陈官差亦咆哮，两邻老妪闻之哭。

我翁六十昨同去，儿家重派翁必复。东西两妇声惨恻，老者气乏少者伏。

两妇几几欲断绝，官差暂舍过北屋。中有跛者不能行，絷之维之大颦蹙。

跛者含泪向妇泣，莫怨官差苦自鞠。废疾似我出雇钱，谁云跛受手足福。

妇向跛者微欷吁，太平盍日向天祝。今兹一一重申饬，不奉羽书毋给副。

匪不念彼征夫苦，祁寒暑雨赴杀戮。奈此役夫无休息，遗黎久难支鞭扑。

谁将此示怀好音，趑趄渐次寻邦族。百尔君子惟所司，努力奉行体并育。

但愿清宴无烦苦，职思其居车脱辐。
烟波阁
朱晞颜（宋代）

小立烟波上，江湖兴未忘。败梧风舞叶，寒菊露滋香。

目逐去云断，愁随流水长。莼鲈秋正好，飞棹访沧浪。
京口石松庵晓望大江
范缵（清代）

岩窗旅枕每晨兴，残月余光树几层。露鸟乍惊邻院鼓，晓船犹带过江镫。

天留一水陪行客，秋借青山住老僧。遥望海门初日起，微微波面白云蒸。
题海棠木瓜节师自西陵归持赠
陈曾寿（清代）

芳馨入握自移时，谁报琼琚绝妙辞。从此渊材可无恨，天香新发万年枝。
归舍吟
孔武仲（宋代）

长堤夹天沟，浩荡东风流。
上有骑马客，枯髯清两眸。
马后无飞骑，马前无呜驺。
进无趑趄谒，退无轻侠游。
携金入市卖，十铺不一售。
包裹却归舍，置之床一头。
半夜光满屋，潜知是精鏐。
贵物莫贱货，不如深巷收。
一旦遇知者，堆斗价可求。
寄谢路傍子，神珠难闇投。
满庭芳 初夏
王夫之（明代）

颗颗梅珠，条条菖叶，不须更怨春归。垂杨风软，练鹊一双飞。

自爱芳塘素影，与波光、上下争晖。閒日永，新来病浅，相赏莫相违。

当年还似此，年华虽老，不道今非。问灵均，去后谁剪荷衣。

日暮轻云凝绿，遥天回、笑揖湘妃。还应有，芙蓉出水，妆点钓鱼矶。
前有一樽酒行
王邦畿（明代）

前有一尊酒，后无千岁忧。何用求神仙，神仙恒此求。

神仙寿我我寿宾，坐中饮客皆千春。阴阳日日好日辰，大门有斗车有轮。

宜尔子孙无夭贫，所在上位皆仁人。
怀仙歌五首 其五
卢楠（明代）

玉树长攀有所思，仙人遥在海之湄。木公醉饮千钟酒，瑶姬齐唱万年词。
江城子·旗亭谁唱渭城诗
元好问（金朝）

旗亭谁唱渭城诗。酒盈卮。两相思。万古垂杨，都是折残枝。旧见青山青似染，缘底事，澹无姿。情缘不到木肠儿。鬓成丝。更须辞。只恨芙蓉，秋露洗胭脂。为问世间离别泪，何日是，滴休时。
挽秦国夫人
李流谦（宋代）

露莲秋沼莹，霜月晓潭空。
褕翟翻经外，尘泡隐几中。
禅心安瘴峤，结习谢云栊。
五颂分明说，痴人耳自聋。
赠吴应祈 其二
佘翔（明代）

吴楚名山快遍游，瑶华何处不雕锼。狂来欲借成风手，勒牍仙人十二楼。
名郡之东门曰永平书一绝
王十朋（宋代）

鄱水新门号永平，永平何止一鄱城。愿言广此平天下，黎庶长无愁叹声。
道卿论吴中夏果词颇夸且借苏内相春菜诗韵作诗仆亦同赋聊为江南解嘲
周紫芝（宋代）

江南五月菱垂叶，叶底紫菱如紫蕨。梨香溅齿蔗浆寒，瓜熟堆盘水精滑。

红姜抺缕杂吴盐，纤手淹梅带微辣。芳林露下摘金桃，入眼胭脂红脸抺。

木瓜甘酸天下无，百果论功谁可甲。朱樱万颗滴阶红，满架蒲桃更肥茁。

橙香栗大芋如鸱，此品秋来不胜说。老翁空作解嘲诗，但恐年衰左车脱。
题芹溪居士
张宜泉（清代）

爱将笔墨逞风流，庐结西郊别样幽。
门外山川供绘画，堂前花鸟入吟讴。
羹调未羡青莲宠，苑召难忘立本羞。
借问古来谁得似？野心应被白云留！
老病六言十首呈竹溪
刘克庄（宋代）

七窍岂堪频凿，百骸渐觉不仁。
若非右臂作字，乃公已是废人。
读亲征诏
杨冠卿（宋代）

君王神武不恬兵，气讋中原一扫平。
可笑西江喜归客，便装行橐待还京。
玉泉观鱼
郑清之（宋代）

金鳞玉翅舞涟漪，雷雨休言变化迟。
尺水能开千里润，看来端的是龙儿。
客冈州送栖壑和尚还鼎湖
伍瑞隆（明代）

昔日从师断二愚，别来原只在须臾。肉身喜见生菩萨，法座前称老腐儒。

满月一帘天在水，香风万里露成珠。凭师试展琉璃臂，入我罔城立雪图。
题运判霍交瞻岷阁
赵抃（宋代）

阁外风光满意新，诸公同上看梁岷。蜀天六月云如火，夷界千峰雪似银。

岩叟近传多得寿，羽人曾此数登真。夫君不为神仙事，早暮孜孜泽远民。
偈颂七十二首
释祖钦（宋代）

擘开太华，放出黄河，
青天白日，平地风波。
逗到伎穷力尽，元来所得不多。
望朝元阁
范祖禹（宋代）

昔年曾上阁边行，步步凌霞出太清。
鹤驾不归云缥缈，凤箫空太目分明。
秦川错绣孤烟媚，渭水浮银落日横。
惆怅重游今未遂，参差天半望飞甍。
和仲严弟暮春二绝
潘良贵（宋代）

沂上风光点独知，陶然宁复叹春移。
吾人老大知何用，仰止前贤须及时。
满江红
陈纪（宋代）

揽辔埋轮，算不负、苍髯如戟。从争看、横秋一鹗，轩然健翼。只乎天行日月，寸怀与物同苏息。到干今、天定瘴云开，伊谁力。云霄路，金门客。念往事，情何极。把行藏细说，应无惭色。红气上横牛斗剑，梅花不软心肠石。愿此行、珍重不赀躯，无瑕璧。
戊申年七夕五绝
钱惟演（宋代）

玉露金河颢气凉，辛夷车转桂旗香。
嫦娥可是多猜忌，不驻琼轮放夜长。
红窗迥
曹豳（宋代）

春闱期近也，望帝乡迢迢，犹在天际。懊恨这一双脚底。一日厮赶上五六十里。

争气。扶持我去，转得官归，恁时赏你。穿对朝靴，安排你在轿儿里。更选个、宫样鞋，夜间伴你。
题敦孝堂
杨荣（明代）

三山有孝子，父殁方七龄。母氏不二天，齧指誓清贞。

辛苦抚孤儿，织纴营厥生。子年既已长，奉养心益诚。

拾穗供盘飧，采薪时自烹。已身忍饥渴，母食恒充盈。

温凊在冬夏，问候当鸡鸣。陆绩既怀橘，王祥曾卧冰。

藩伯重褒奖，里闬扬芳声。一旦母婴疾，慄慄增战兢。

稽颡祷北辰，愿以身代更。至诚感苍旻，母疾遄安宁。

溲器每亲涤，僮仆不欲令。扶养复三载，母殁哀不胜。

悽怆霜露降，怵惕春两零。华堂揭敦孝，允矣当此名。

况今有贤嗣，翰苑沾恩荣。孝行格天地，斯言诚足徵。
姑苏怀古
陈学典（清代）

霸国江山误一颦，屟廊娃馆久灰尘。悬门徒抉观兵眼，舞市空怜看鹤人。

明月湾虚寒野橘，垂虹桥断冷秋莼。莫听山寺夜钟落，湖水长流今古春。
实纪二十韵
晁说之（宋代）

双庙之前扁舟舣，太原失守胡尘起。
铁马渡河京城闭，堤上奔亡如磨螘。
不是清河早腹兵，千橹万舳去何已。
百家相逢不相识，同声叹言有如此。
阉贯枭颅一日间，地下未应有馁鬼。
董卓灯脐照橹汜。禄山肠流盛安使。
京不及刑家自全，黼弗显诛恩尚委。
杨炎终报元载雠，微之实同宗闵耻。
政刑既弃胡虏盛，中国不尊招讪毁。
尊名重器假狗彘，公卿何人是知理。
嗟予老病岂乐生，实抱忠谋难须死。
亦尝秦对明光殿，寒饥徒步荆棘里。
面风背日若有待，前有戎车后妻子。
戎车不断顿都城，元戎一言左右以。
遥有人家投宿无，骨肉夜饭无钝齿。
不嗟五日不頮面，但怜一夜灯花喜。
庶几明发脱盗手，复见皇威振遐迩。
庙堂再见谢太傅，奕棋未罢风尘弭。
前夜客投佛寺晚，全家冻泣木鱼底。
我今朝夕幸已多，闻见纷纷聊实纪。
答隆庆李守
洪咨夔（宋代）

万里一天碧，百怀双鬓秋。
凄其占后会，展也企前修。
风露昂藏鹤，烟波浩荡鸥。
书来如觌面，香满藕花洲。
雪後同吴达夫慎献玉登黄鹤楼
贺铸（宋代）

岁律峥嵘腊尽头，风吹朔雪到南州。
三湖簸荡鲛鼍恐，七泽迷南狐兔愁。
狂客定回青雀舫，猎儿初试皂貂裘。
江楼伏槛迎新霁，群玉峰前练带流。